Μετά τον «θόρυβο» που ακολούθησε την καταγγελία Αμερικανού τουρίστα ότι πλήρωσε 836 ευρώ για 6 μερίδες καλαμαράκια στη Μύκονο, οι υπεύθυνοι του καταστήματος στον Πλατύ Γυαλό έδωσαν την απάντησή τους με ένα διαφημιστικό σποτ.

Στόχος είναι να αναδειχθούν οι υψηλών προδιαγραφών υπηρεσίες του καταστήματος, το οποίο δεν έχει να κάνει με αισχροκέρδεια.

Η γοργόνα

Στο κλιπ πρωταγωνιστεί γοργόνα που καταλήγει στην Μύκονο και μαγεύεται από την ατμόσφαιρα και τους θησαυρούς της θάλασσας που σερβίρονται στο εστιατόριο. Η 15 κιλών ουρά της γοργόνας κόστισε 5.000 ευρώ και «κολύμπησε» ως εδώ από γραφείο στην Αμερική που προμηθεύει χολιγουντιανές παραγωγές.

Μάλιστα, η πρωταγωνίστρια Χριστίνα Φαμέλη, που έγινε γνωστή στο ευρύ κοινό από την ταινία του Μανούσου Μανουσάκη ”Ουζερί Τσιτσάνης”, έκανε ειδικά μαθήματα κολύμβησης, ενώ για λόγους ασφαλείας επιστρατεύτηκαν δύο δύτες και ένας ναυαγοσώστης κατά την διάρκεια των υποβρύχιων γυρισμάτων.

Μόνο τα κοσμήματα κόστισαν 6.000 ευρώ, ενώ η μουσική δημιουργήθηκε αποκλειστικά για τις ανάγκες του κλιπ και για την επιλογή της έγινε κρούση σε 10 επώνυμους καλλιτέχνες. Το συνολικό κόστος παραγωγής άγγιξε τα 50.000 ευρώ, όπως αναφέρει το mykonoslive.tv.

Η απάντηση του ιδιοκτήτη του εστιατορίου

«Ήταν εννέα άτομα και παρήγγειλαν 4 κιλά καλαμάρι, το οποίο χρεώθηκε με το κιλό. Το καλαμάρι ήταν φρέσκο και 100 ευρώ το κιλό. Είμαστε το καλύτερο μαγαζί στον Πλατύ Γιαλό και προσφέρουμε high end υπηρεσίες.

Απευθυνόμαστε σε υψηλό πελατολόγιο και στο μαγαζί μας δεν έρχεσαι για να χορτάσεις, αλλά έρχεσαι για την εμπειρία. Υπάρχει μίνιμουμ χρέωση 25 ευρώ για κάθε άτομο στην παραλία» ανέφερε χαρακτηριστικά ιδιοκτήτης του καταστήματος στο δελτίο ειδήσεων του Open.